విక్రమాదిత్యుడు

విక్రమాదిత్యుడు ప్రాచీన భారతీయ సాహిత్యంలో పేర్కొనబడిన ఒక చక్రవర్తి. బేతాళ పంచవింశతి, భట్టి సింహాసనం మొదలైన సాంప్రదాయక కథలలో ఈయనను గురించి కథలు ఉంటాయి. చాలా మంది ఈయనను ఉజ్జయిని రాజధాని పాలకుడిగా అభివర్ణించారు (కొన్ని కథల్లో పాటలీపుత్ర లేదా ప్రతిష్ఠానం). "విక్రమాదిత్య" అనేది పురాతన, మధ్యయుగ భారతదేశంలోని అనేక మంది చక్రవర్తులచే స్వీకరించబడిన ఒక సాధారణ బిరుదు. విక్రమాదిత్య ఇతిహాసాలు వివిధ రాజుల (ముఖ్యంగా రెండవ చంద్రగుప్తుడు) వృత్తాంతాలను గురించి అయిఉండవచ్చు. జనాదరణ పొందిన సంప్రదాయం ప్రకారం, విక్రమాదిత్య శకులను ఓడించిన తర్వాత సా.శ.పూ 57 లో విక్రమ నామ శకాన్ని ప్రారంభించాడు. అతను ఒక చారిత్రక వ్యక్తి అని నమ్మే వారు అతనిని సా.శ.పూ మొదటి శతాబ్దం వాడని భావించారు. అయితే, ఈ శకం సా.శ తొమ్మిదవ శతాబ్దం తర్వాతనే "విక్రమ సంవత్సరం"గా గుర్తించబడింది.

 పద వ్యుత్పత్తి 
విక్రమాదిత్యుడు అనే పేరుకు అర్థం పరాక్రమంలో సూర్యుని (ఆదిత్యుడు) వంటి వాడు. అర్కుడు అనే పదానికి కూడా సూర్యుడు అనే అర్థం ఉంది కాబట్టి విక్రమార్కుడు అనే పేరు కూడా అదే అర్థాన్ని సూచిస్తుంది. ఇంకా ఇతనికి విక్రముడు, విక్రమజిత్ అనే పేర్లతో కూడా పిలుస్తారు. కొన్ని పురాణాలలో ఇతనిని మ్లేచ్ఛుల దాడి నుంచి భరత ఖండాన్ని కాపాడిన వాడు అని వర్ణిస్తారు. చాలా పురాణాలలో మ్లేచ్ఛులను శకులు అని గుర్తించారు. కాబట్టి ఇతనికి శకారి (శకులకు ప్రత్యర్థి) అనే బిరుదు కూడా వచ్చింది.

 మూలాలు 

వర్గం:భారతీయ చక్రవర్తులు